Diari Oficial de la Generalitat Valenciana


Sumari del DOGV 6926, del 19-12-2012 (2012/11219)

RESOLUCIÓ, de 13 de desembre de 2012, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentacio i Aigua per la qual es disposa la publicació de l'acord marc de col·laboració entre l'Agència Valenciana del Turisme i l'Instituto Tecnológico Hotelero per a la col·laboració en activitats de suport científic i tecnològic.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6926

Data del DOGV
:   19-12-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/11693


Data del document
:   13-12-2012

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ, de 13 de desembre de 2012, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentacio i Aigua per la qual es disposa la publicació de l'acord marc de col·laboració entre l'Agència Valenciana del Turisme i l'Instituto Tecnológico Hotelero per a la col·laboració en activitats de suport científic i tecnològic. [2012/11595]  
L'Agència Valenciana del Turisme i l'Instituto Tecnológico Hotelero han subscrit, després de la tramitació prèvia reglamentària, el 21 de novembre de 2012, l'acord marc de col·laboració per a la col·laboració en activitats de suport científic i tecnològic   
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1109/2012, i que figura com a annex d'esta resolució.  
  
Valencia, 13 de desembre de 2012.- La directora general del Secretariat del Consell i Relacions amb Les Corts: Mª Teresa Lleó Alonso.  
  
  
Acord marc de col·laboració ENTRE L'AGÈNCIA VALENCIANA DEL TURISME Y EL INSTITUT TECNOLÒGIC HOTELER per a la col·laboració en activitats de suport científic i tecnològic.  
  
Madrid, 21 de novembre de 2012  
Per una part, Lola Johnson Sastre, consellera de Turisme, Cultura i Esport i presidenta de l'Agència Valenciana del Turisme, que intervé en nom i representació d'esta última, entitat de dret públic subjecta a la Generalitat amb personalitat jurídica pròpia i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposen el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, i l'article 2 del Decret 100/2011, de 26 d'agost, pel qual s'aprova el Reglament Orgànic i Funcional de la Conselleria de Turisme, Cultura i Esport. El domicili de la referida entitat de dret públic, als efectes del present document, és l'avinguda d'Aragó, número 30, planta octava, de València.  
  
La seua legitimació i representació per a este acte deriva de la seua condició de consellera de Turisme, Cultura i Esport, d'acord amb el que establix l'article 1 del Decret 11/2011, de 28 de juliol, del president de la Generalitat, pel qual es nomenen consellers, secretari i portaveu del Consell, a qui correspon exercir la presidència de la mencionada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, estant autoritzada per a la firma d'este conveni en virtut del que disposa la lletra e del número 2 de l'esmentat article 5.  
Per l'altra part, Juan Molas Marcellés, president de l'associació denominada Institut Tecnològic Hoteler, d'ara en avant i als efectes d'este document ITH, amb CIF G-84106202, personalitat jurídica, sense ànim de lucre, associació privada constituïda en una escriptura del 22 de setembre de 2004 i inscrita en el Registre Nacional d'Associacions del Ministeri de l'Interior amb el número 172559, creada a l'empara de la Llei Orgànica 1/2002, de 22 de març, d'Associacions, i amb domicili social en el carrer Orense, 32, 28514 Madrid.  
La seua legitimació i representació per a este acte deriva de la seua condició de president de la referida associació, segons el certificat expedit pel cap de l'Àrea d'Associacions del Registre Nacional d'Associacions de 18 de febrer de 2010 i d'acord amb el que establix l'article 11 dels seus estatuts socials.  
Les parts, segons intervenen,  
  
EXPOSEN  
1r. Que l'Agència Valenciana del Turisme té a càrrec seu l'impuls i l'execució de la política turística de la Generalitat en relació amb la promoció de la qualitat i la innovació, el desenrotllament, la millora d'informació i la difusió del sector turístic valencià, potenciant l'oferta esmentada, per mitjà de la comercialització, la informació i la difusió del sector i del producte turístic de la Comunitat Valenciana i, en general, la realització de les activitats necessàries per a una millor promoció de l'oferta turística de la Comunitat Valenciana.  
2n. Que l'Institut Tecnològic Hoteler, d'acord amb el que establix l'article 3 dels seus estatuts, té entre els seus fins impulsar la competitivitat del sector hoteler sobre la base de la cooperació empresarial a través d'activitats que fomenten la investigació, el desenrotllament i la innovació (I+D+i) en aquelles àrees d'un hotel (o establiment d'allotjament) susceptibles d'un enfocament tecnològic, i que l'associació és l'únic Institut tecnològic protegit per la Confederació Espanyola d'Hotels i Allotjaments Turístics i amb el suport del sector hoteler.  
  
3r. Que l'Agència Valenciana del Turisme està interessada a impulsar la utilització de les tecnologies de la informació i la comunicació en el sector turístic de la Comunitat Valenciana, amb l'objectiu d'aconseguir la incorporació dels ciutadans a la societat de la informació, mostrant a la societat els beneficis dels usos, servicis i aplicacions de les noves tecnologies en l'activitat turística.  
4t. Que l'Agència Valenciana del Turisme ha posat en marxa la plataforma de distribució turística Travel Open Apps, com a solució integral per a la millora de les capacitats de gestió i distribució de l'oferta turística de tots els agents del sector de la Comunitat Valenciana.   
  
Tenint en compte tot el que s'ha exposat, l'Agència Valenciana del Turisme i l'ITH  
  
CONVENEN  
Estretir les seues relacions, unir esforços i establir normes àmplies d'actuació que canalitzen i incrementen, dins del marc preestablit, els contactes i les col·laboracions d'acord amb les següents  
  
  
CLÀUSULES  
  
Primera  
L'objecte d'este acord és l'establiment d'un marc d'actuació per a la col·laboració entre l'Agència Valenciana del Turisme i l'ITH en activitats de suport científic i tecnològic, així com en temes específics relacionats amb ambdós parts i que puguen sorgir al llarg del temps que dure la col·laboració, i especialment per a la comercialització, la difusió i el desenrotllament estratègic de Travel Open Apps, així com la gestió de l'oficina tècnica del projecte.  
  
Segona  
Els objectius definits són:  
1. Identificació i seguiment d'oportunitats de desenrotllament i autofinançament de la plataforma per al sector turístic de la Comunitat Valenciana.  
2. Suport a l'expansió i al desenrotllament de la plataforma en l'àmbit nacional i internacional per a convertir-la en un estàndard de distribució turística.  
L'ITH ha de desplegar les següents accions o tasques per a complir els objectius descrits en el punt anterior:  
1. Formació i alineament de l'ITH amb la direcció del projecte de l'AVT per a la definició del desenrotllament del projecte respecte als seus objectius i la situació actual i futura.  
2. Plantejament d'un calendari consensuat d'accions, tasques i responsabilitats per a cobrir els punts següents:  
a. L'ITH realitzarà una labor de cerca de partenaires, patrocinadors i socis institucionals en l'expansió i el desenrotllament del projecte en l'àmbit nacional i internacional de comú acord amb la direcció del projecte i l'Agència Valenciana del Turisme.  
b. L'ITH donarà suport a l'Agència Valenciana del Turisme per a gestionar l'oficina tècnica del projecte Travel Open Apps per al manteniment i l'evolució fora de la Comunitat Valenciana.  
c. Transició o encaix organitzatiu, segons es desenrotlle el projecte Travel Open Apps, per a aconseguir que l'oficina de projecte es consolide com a permanent en el model de negoci que es definisca per al projecte Travel Open Apps.  
L'Agència Valenciana del Turisme ha de desplegar les accions o tasques següents:  
1. Formació i alineament de la direcció del projecte de l'AVT amb l'ITH per a la definició del desenrotllament del projecte respecte als seus objectius i la situació actual i futura.  
2. Plantejament d'un calendari consensuat d'accions, tasques i responsabilitats.  
  
Tercera  
Les col·laboracions que deriven del present acord marc per a l'expansió i el desenrotllament de la plataforma en l'àmbit nacional i internacional quedaran subjectes a les normes de l'Agència Valenciana del Turisme i de l'ITH en la forma que establisquen els convenis específics que es despleguen, tenint en compte la naturalesa de la col·laboració i l'àmbit en què es realitzen els treballs.  
Este acord marc no té contingut econòmic, i, per tant, no té repercussió pressupostària per a cap de les parts que el subscriuen.  
  
  
Quarta  
Este acord marc entrarà en vigor en el moment de la firma i la seua vigència serà de dos anys, renovables per períodes iguals per acord tàcit, sense que en cap cas puga entendre's extingit mentres es trobe en vigor algun acord específic de col·laboració entre ambdós parts.  
  
  
Quinta  
Les parts podran modificar o denunciar el present document de mutu acord en qualsevol moment. Qualsevol de les parts podrà, al seu torn, denunciar el present acord comunicant-ho per escrit a l'altra part amb sis mesos d'antelació respecte a la data en què s'haja de donar per acabat. En ambdós casos hauran de finalitzar-se les tasques dels convenis específics que estiguen en vigor.  
L'Agència Valenciana del Turisme i l'ITH es comprometen a resoldre de forma amistosa qualsevol desacord que puga sorgir en el desplegament del present acord.  
Les parts, llegit el present document, i com a prova de conformitat amb el seu contingut íntegre, el subscriuen i el firmen per duplicat en el lloc i la data indicats al principi.  
  
Lola Johnson Sastre, presidenta de l'Agència Valenciana del Turisme i consellera de Turisme, Cultura i Esport.  
  
Juan Molas Marcellés, president de l'Institut Tecnològic Hoteler.